‘Dros-verkragting’: Moenie video deel, sê regskennerDie Dros-restaurant in Silverton. Foto: Oupa Mokoena/ANA ŉ Regskenner het sosialemediagebruikers aangeraai om nie die Facebook-profiel, foto’s of ŉ skokkende video van die man wat glo ŉ sewejarige meisie by ŉ Dros-restaurant verkrag het te versprei nie. Die verdagte (20) in die opspraakwekkende saak het Dinsdagmiddag vlugtig in die streekshof in Pretoria verskyn in verband met die voorval wat glo vroeg Saterdagaand in die Silverwater Crossing-sentrum in Silverton plaasgevind het. Die verdagte kom weer op 2 Oktober voor op aanklagte van verkragting, die besit van dwelmmiddels, intimidasie en aanranding met die doel om ernstig te beseer. Sedert die beweerde verkragting aan die lig gekom het, het sosialemediagebruikers ŉ Facebook-profiel van ŉ jong man sowel as foto’s van die beweerde verkragter op sosiale media versprei. Daar het ook later ŉ video die ronde begin doen wat glo net ná die voorval geneem is. Die ontstellende video wys ŉ man wat naak is en sy geslagsdele met klere bedek. Daar is bloed op sy bors en aan sy nek nadat hy glo deur mense aangerand is nadat hulle van die beweerde voorval bewus geraak het. Die strafregkenner Ulrich Roux het beklemtoon dat die verdagte volgens die Strafproseswet nie geïdentifiseer mag word nie aangesien hy van seksuele misdade aangekla word. Volgens die wet mag mense wat van seksuele misdade aangekla word eers geïdentifiseer word nadat hulle in ŉ hof op die aanklag teen hulle gepleit het. Volgens Roux kan mense wat die Facebook-profiel, foto’s en video van die vermeende oortreder versprei van dwarsboming van die gereg aangekla word. Roux het ook gesê die video kan moontlik in die hof as bewysstuk gebruik word en dat die verspreiding en moontlike manipulasie daarvan ook op dwarsboming van die gereg kan neerkom. Die regering het intussen versoek dat mense nie die video op sosiale media versprei nie aangesien dit onsensitief is teenoor die vermeende slagoffer en haar gesin en die regsproses in gedrang kan bring. Die regering het die publiek verder versoek om kalm te bly en die reg sy gang te laat gaan. Die vermeende verkragter het die sesjarige glo van die speelplek in die Dros in Silverton, Pretoria, na die vrouetoilette gevolg en van daar na die manstoilette gedwing, waar hy haar na bewering verkrag het. Foto: Facebook Die Dros-restaurantgroep het in ŉ verklaring sy meegevoel betuig met die ouers van die meisie wat na bewering verkrag is. Patse Jordaan, Dros-woordvoerder, het gesê hulle het die kind se ouers enige moontlike bystand aangebied “wat redelikerwys in so ŉ geval verwag kan word”. “Ons was ook in noue verbinding met die eienaars, bestuur en personeel van die betrokke Dros-restaurant,” het Jordaan in ŉ verklaring gesê. “Aangesien die SAPD die saak ondersoek en weens die sensitiewe aard daarvan, kan ons nie kommentaar daarop lewer of enige nadere besonderhede verstrek nie. “Ons doen dus ŉ beroep op die media en die publiek om toe te laat dat die SAPD die ondersoek na dié sensitiewe aangeleentheid afhandel.” Maroela Media het vroeër berig die vermeende verkragter het glo die kind na die restaurant se badkamer gevolg, haar uit die vrouetoilette gegryp, haar mond toegedruk en haar na die manstoilette geneem waar die verkragting na bewering plaasgevind het. Toe die meisie se ma na haar gaan soek, het sy ŉ geraas uit die manstoilette gehoor, maar die deur was glo geblokkeer. Nadat sy dit volgens ŉ ooggetuie oopgedwing het, het sy op die man afgekom. Hy én haar kind was albei na bewering naak.